Medupi sal SA van beurtkrag red, sê MabuzaDie Medupi-kragstasie. Foto: JMK/Wikimedia Commons Adj.pres. David Mabuza het die onderneming gegee dat minder beurtkrag verwag kan word wanneer die laaste eenhede van die Medupi-kragstasie tot die nasionale kragnetwerk gevoeg word. Medupi sal na verwagting in Desember begin krag lewer. Mabuza het gister tydens ŉ sitting van die Nasionale Raad van Provinsies gesê die situasie sal ook verder verbeter wanneer die regering elektrisiteit van onafhanklike elektrisiteitsprodusente begin aankoop. Eskom pas Vrydag fase 3-beurtkrag toe nadat fase 4-beurtkrag gedeeltelik Woensdag en heeldag Donderdag toegepas is. Volgens Mabuza is daar al herhaaldelik daarop gewys dat Eskom se kragstasies baie oud is en dat instandhoudingswerk ŉ probleem is. Hy het gesê Eskom het dit ook duidelik gemaak dat beurtkrag die land se voorland is terwyl roetine-instandhoudingswerk gedoen word. Daar sal volgens Mabuza sowat 2 000 MW elektrisiteit van onafhanklike elektrisiteitsprodusente aangekoop word. Die nuwe bouprogram, wat die Medupi- en Kusile-kragstasies insluit, sal ook help om elektrisiteitsverskaffing te stabiliseer. Kusile sal na verwagting in 2023 voltooi word. Mabuza se uitlatings strook egter nie met wat André de Ruyter, uitvoerende hoof van Eskom, verlede maand gesê het nie. De Ruyter het gesê beurtkrag sal vir minstens nog ŉ jaar toegepas word voordat die kans daarvan noemenswaardig sal afneem. Eskom het in Junie gesê die landwye afsonderingstydperk het hom die geleentheid gebied om heelwat van die agterstand betreffende die instandhouding van infrastruktuur in te haal.